ये ह जनवरी 2023 के सुरु के बखत आय, अऊ पश्चिम बंगाल के बीरभूम जिला के खोंजोनपुर गांव के शोर्पोकुरडांगा बस्ती मं बंदना फसल तिहार चलत हवय. करीबन 20 बछर के तपोन खेती किसानी करथें. अऊ वो ह अपन संथाल आदिवासी समाज के परम्परा मन ले, खासकरके चादोर बादनी नांव के मनभावन कठपुतरी नाच ले भारी मया हवय.
पारी ले गोठियात बखत तपोन ह गुंबद अकार के मड़वा धरे हवंय, जऊन ह चकमक लाल कपड़ा मं बंधाय हवय. ये मं नान नान लकरी के बने कतको कठपुतरी हवंय जऊन ला तार, बांस के कमचिल अऊ डोरी के जरिया ले नचाय जाही.
"मोर गोड़ ला देखव अऊ देखव के मंय कइसने ये पुतरी मन ला नचाथों." जइसने ये किसान ह अपन महतारी भाखा संथाली मं गीत गाय ला सुरु करथे, ओकर माटी सनाय गोड़ चलाय ला धरथे.
बंदन (जऊन ला सोहराई के नांव ले घलो जाने जाथे ) बीरभूम के संथाल आदिवासी मन के सबले बड़े फसल के तिहार आय, जे मा कतको किसिम के नाचा-गाना अऊ तिहार होथे.
चादोर बादनी मं काम मं आय कठपुतरी अक्सर बांस धन लकरी ले बने होथे अऊ वो ह करीबन 9 इंच ऊंच के होथें. वो मन ला शामियाने वाले नान कन स्टेज मं रखे गे हवय. चादोर धन परदा मंच के तरी तार, डोरी अऊ काड़ी-कमचिल ला तोप देथे. नचाय सेती कठपुतरी चलेइय्या डोरी ला हलावत जाथे जेकर ले कठपुतरी नाचे ला लगथे.
समाज के डोकरा सियान मन के कहना आय के चादोर बादनी नांव के तऊन कपड़ा के परदा (चद्दर/ चादर ) ले आय हवय जऊन ह तऊन जगा के चरों डहर बांधे जाथे जिहां कठपुतरी ला रखे जाथे.
तपोन ये तिहार के सीजन मं समाज के मन के बात के नजारा घलो दिखाथे, जेन ह जनवरी के सुरु मं 10 दिन तक ले मनाय जाथे अऊ जनवरी के बीच मं पौस संक्रांति के पहिली सिराथे.
तपोन के कठपुतरी नाच, संथाली नाच के एक ठन खास नमूना आय. फेर ये ह एक ठन नाटक आय. बाद मं वो ह हमन ला असल नाच ला देखे ला मिलिस जेकर पाछू ये नाच हवय.
रिंगी चिंगी कपड़ा, मुड़ी मं फूल ले सजे कठपुतरी के जगा ला जिंयत मनखे मं ले लिन हवंय. पारंपरिक संथाली पहिनावा मं ये लोगन मन ताल मं असानी ले झूमे ला लगथें. मरद लोगन मं पागा पहिरथें अऊ माइलोगन के जुद्दा मं फूल लगे रहिथे. हरेक कऊनो धमसा अऊ मादोल (मांदर) के थाप मं थिरकत हवंय. संझा मं उछाह के धुन बगरत हवय.
समाज के सियान मन कठपुतरी के बारे मं कतको पीढ़ी ले चलत आवत कहिनी ला बताथें. कहिनी ये आय के एक बेर एक झिन नाचा गुरु ह गाँव के मुखिया ले नचकार-नचकारिन मन ला एक जगा संकेले ला कहिस जेन मन तीर तखार के इलाका मं जाके ओकर संग नाचे सकें . फरे संथाल कबीला के मरद लोगन मन अपन सुआरी अऊ बेटी ला पठोय ले मना कर दीन, वो मन बाजा बजाय सेती मान गीन. कऊनो दीगर उपाय नई होय सेती, गुरु ह माइलोगन मन के चेहरा ला सुरता करत वो ला चादोर बादनी पुतरी मं गढ़ीस.
